
REPUBLIKA HRVATSKA
TRGOVAČKI SUD SPLIT
Split, Sukoišanska 6

									23 ST-1587/2015



U   I M E   R E P U B L I K E   H R V A T S K E

R J E Š E N J E



Trgovački sud u Splitu, po sudskom savjetniku Lariji Glavaša, odlučujući o zahtjevu Financijske agencije, RC Split, Mažuranićevo šetalište 24 b, Split za provedbu skraćenog stečajnog postupka nad dužnikom PRIVREDNIK STANOGRADNJA d.o.o., Split, Put Supavla 39, OIB: 75645613652, dana 30. prosinca 2015. godine



r i j e š i o   j e


Odbacuje se zahtjev predlagatelja za provedbu skraćenog stečajnog postupka nad uvodno navedenim dužnikom.


O b r a z l o ž e n j e


Predlagatelj je 30. listopada 2015. godine podnio zahtjev za provedbu skraćenog stečajnog postupka nad dužnikom PRIVREDNIK STANOGRADNJA d.o.o., Split, Put Supavla 39, OIB: 75645613652.
.
Nakon primanja predmetnog zahtjeva za provedbu skraćenog stečajnog postupka, sud je u skladu s odredbom članka 430. Stečajnog zakona (NN br. 471/15, dalje: SZ), pribavio izvadak iz sudskog registra za uvodno naznačenog dužnika, te je dana 18. prosinca 2015. godine objavio oglas na e-oglasnoj ploči suda s podatcima za identifikaciju dužnika, ukupnom iznosu duga koji je evidentiran na temelju neizvršenih osnova za plaćanje, poziv ovlaštenoj osobi dužnika za podnošenje javnobilježnički ovjerenog popisa imovine i obveza na propisanom obrascu poziv vjerovnicima za podnošenje prijedloga za otvaranje stečajnog postupka uz upozorenje o pravnim posljedicama nepodnošenja prijedloga za otvaranje stečajnog postupka temeljem odredbi članka 430. SZ-a.

Po objavljenom oglasu ovog suda, Nagodbeno vijeće FINA-e, Regionalni centar Zagreb, dopisom od 23. prosinca 2015. godine, obavijestilo je ovaj sud da je navedeni dužnik dana 25. kolovoza 2015. godine podnio prijedlog za otvaranje postupka predstečajne nagodbe, da je postupak u tijeku, a uvid u svu dostavljenu i objavljenu dokumentaciju može se izvršiti na web stranici FINA-e. Kako je prijedlog za otvaranje postupka predstečajne nagodbe podnesen prije prijedloga za otvaranje stečajnog postupka, poziva se na odredbu članka 39. stavak 3. Zakona o financijskom poslovanju i predstečajnoj nagodbi, kojom odredbom je propisano da do okončanja postupka predstečajne nagodbe nje dopušteno pokretati stečajni postupak.

Prema odredbama članka 39. Zakona o financijskom poslovanju i predstečajnoj nagodbi (NN 108/12, 144/12, 81/13, 112/13, dalje: ZFPPN),  koje su važile u trenutku podnošenja prijedloga za otvaranje postupka predstečajne nagodbe, propisano je da je dužnik u stanju nelikvidnosti ili insolventnosti dužan predložiti otvaranje postupka predstečajne nagodbe, sukladno odredbama ovoga Zakona. Iznimno od odredbe iz stavka 1. ovoga članka, dužnik koji nema imovine ili je njegova imovina male ili neznatne vrijednosti i nema zaposlenih, a u stanju je nelikvidnosti ili insolventnosti, može predložiti otvaranje postupka predstečajne nagodbe. Do okončanja postupka predstečajne nagodbe nije dopušteno pokrenuti stečajni postupak.

Nadalje, odredbom članka 15. stavak 3. SZ-a, propisano je, ako je pokrenut predstečajni postupak, do njegova završetka nije dopušteno pokretanje stečajnoga postupka.

S obzirom da je dužnik podnio prijedlog za otvaranje postupka predstečajne nagodbe dana 25. kolovoza 2015. godine, te je isti podnesen prije prijedloga za otvaranje stečajnog postupka, to prijedlog za provedbu skraćenog stečajnog postupka nije dopušten radi čega isti prijedlog valja odbaciti. 

Cilj postupka predstečajne nagodbe je omogućiti dužniku koji je postao nelikvidan i/ili insolventan, financijsko restrukturiranje na temelju kojeg će postati likvidan i solventan, a vjerovnicima pa tako i predlagateljima iz ovog postupka, da se omoguće povoljniji uvjeti namirenja njihovih tražbina od uvjeta koje bi vjerovnik ostvario da je protiv dužnika pokrenut stečajni postupak (članak 20. ZFPPN-a). Ukoliko pokrenuti postupak predstečajne nagodbe bude okončan sklapanjem predstečajne nagodbe, odnosno ukoliko isti postupak bude okončan odbacivanjem prijedloga ili obustavom postupka, tada će i sama Financijska agencija, u slučaju da utvrdi da kod dužnika postoje stečajni razlozi, imati dužnost podnijeti sudu prijedlog za otvaranje stečajnog postupka nad dužnikom.

Slijedom navedenog, ovaj sud je odlučio kao u izreci rješenja, temeljem odredbe članka 15. stavak 3. SZ-a. 


Split, 30. prosinca 2015. godine



								SUDSKI SAVJETNIK

Lari Glavaš



POUKA O PRAVNOM LIJEKU:
Protiv ovog rješenja dopuštena je žalba. Žalba se može izjaviti u roku od 8 (osam) dana od dana primitka rješenja, pismeno u 4 (četiri) primjerka putem ovog suda. O žalbi odlučuje sudac pojedinac ovog suda sukladno odredbi članka 436. stavak 2. SZ-a.

